paragraph_text: Rat u sjeverozapadnom Pakistanu je vojni sukob između pakistanske vojske i islamskih militanata koje čine lokalne plemenske vođe, Talibani i ostali strani ekstremisti. Počeo je 2004. kad su ga uzrokovale napetosti pri potrazi članova Al-Qaede u planinskom području Waziristana koji se nalazi u sklopu teritorijalne jedinice nazvane Plemenska područja pod federalnom upravom te se proširio u vojni sukob protiv otpora mjesnih vođa. Sukob se pretvorio u pravi rat pakistanske vojske protiv Al-Qaede i drugih militanata kojima su se pridružili mjesni pobunjenici i protalibanske snage. Pakistanske akcije su dio rata protiv terorizma te je povezan s ratom i talibanskim pobunjeništvom u Afganistanu.